El passat 21 de setembre va tenir lloc a la sala d'actes del Departament de Territori i Sostenibilitat la presentació del projecte de Delimitació Territorial de Catalunya 1: 5.000 dut a terme per l'Institut Cartogràfic i Geològic de Catalunya(ICGC) i la Direcció General d'Administració Local (DGAL).
L'objectiu de la jornada era presentar la informació treballada, els mètodes i les eines que l'ICGC utilitza en el conjunt de processos que configuren la delimitació municipal, per tal que els tècnics gestors del territori disposin de la informació més fiable.
La definició precisa dels termes municipals és imprescindible per organitzar, gestionar i planificar el territori.
El municipi és l'entitat bàsica d'organització territorial de Catalunya.
És a partir d'aquesta unitat bàsica que es constitueixen els ens administratius superiors.
És des de finals del segle XIX fins el començament de la guerra civil espanyola quan es comencen a fer els primers treballs de delimitació, necessaris per a l'acompliment de la Llei de 23 de març de 1906 sobre la formació del cadastre.
Els treballs de delimitació d'aquella època consistien en unes actes manuscrites que descriuen els límits i els quaderns topogràfics annexos, elaborats per l'Instituto Geográfico y Estadístico.
Durant la dictadura franquista el procés de delimitació territorial s'atura i no és fins el 1990 que es recuperen les actes històriques i es reprèn el fil, encara que de manera discreta.
El tret de sortida es dona al 2007 amb l'aprovació del Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya.
"S'entén per delimitació el procés successiu per a la determinació, fixació i, si s'escau, adaptació de la línia de terme, així com la seva fitació a una escala determinada.
Es defineix la línia de terme com la totalitat de la línia comuna entre dos municipis, independentment del nombre de trams."
El procés de delimitació consta de les següents fases:
És la base oficial de delimitació municipal de Catalunya útil per al desenvolupament d'activitats tècniques, de gestió i de planificació del territori, i que ofereix a l'Administració i a la ciutadania el coneixement dels límits administratius vigents i les superfícies amb major precisió.
Concretament, la Base municipal 1: 5.000 conté els límits municipals, els municipis, les comarques, els caps de municipi i les demarcacions provincials.
És una base vectorial 2D georeferenciada al sistema ETRS89 en coordenades UTM, i que compleix la normativa INSPIRE.
La informació de la base prové dels replantejaments dels límits municipals interns, de la "Base de datos de Límites Jurisdiccionales de España" de l'Instituto Geográfico Nacional, per la part de frontera amb França i pel que fa a la línia de costa i la toponímia de la Base Topogràfica 1:5.000 i la Base Toponímica ambdues de l'ICGC.
Atès els diferents estats del procés de delimitació municipal, que avança dia a dia, la base esdevé molt dinàmica ja que s'aproven nous mapes cada 4 o 5 mesos, raó per la qual la Base municipal s'actualitza com a mimin dos vegades a l'any.
La Base municipal 1: 5.000 en format Shapefile(SHP) és fàcilment accessible des de la pàgina web de l'ICGC tant com a serveis WMS i WFS o com a una capa addicional del VISSIR, i també es pot trobar al Datacloud de l'ICGC.
Enllaç a la Base municipal de l'ICGC
Per saber-ne més: Mar Jiménez, Francesc Masdeu
Generació de geoinformació de referència, Observació dinàmica